作者:劉禹錫
標題:文宗元聖昭獻孝皇帝輓歌三首
內容:繼體三才理，承顏九族親。禹功留海內，殷曆付天倫。調露曲常在，秋風詞尚新。本支方百代，先讓棣華春。月落宮車動，風淒儀仗閑。路唯瞻鳳翣，人尚想龍顏。禦宇方無事，乘雲遂不還。聖情悲望處，沉日下西山。享國十五載，昇天千萬年。龍鑣仙路遠，騎吹禮容全。日下初陵外，人悲舊劍前。周南有遺老，掩淚望秦川。